**Кыргыз Республикасынын «Кыргыз Республикасынын расмий статистика чөйрөсүндөгү айрым мыйзам актыларына өзгөртүүлөрдү киргизүү жөнүндө»
Мыйзам долбооруна**

**НЕГИЗДЕМЕ - МААЛЫМКАТ**

**1. Максаты жана милдеттери**

Кыргыз Республикасынын ушул Мыйзам долбоорунун максаты Кыргыз Республикасынын «Расмий статистика жөнүндө» Мыйзам долбоорунун натыйжалуу аткарылышын камсыз кылуу болуп саналат.

Кыргыз Республикасынын ушул Мыйзам долбоорунун милдети Кыргыз Республикасынын расмий статистика тармагына тиешелүү мыйзамдарын инвентаризациялоо болуп саналат.

**2. Баяндоо бөлүгү**

Кыргыз Республикасынын «Кыргыз Республикасынын ченемдик-укуктук актылары жөнүндө» Мыйзамынын 24-беренесине ылайык, эгерде ченемдик-укуктук актыны колдонуу үчүн башка ченемдик-укуктук актыларга өзгөртүүлөрдү жана толуктоолорду киргизүү зарыл болсо, ченемдик-укуктук актынын киргизилүүчү долбооруна ушундай өзгөртүүлөр жана толуктоолор киргизилүүчү башка ченемдик-укуктук актылардын долбоорлору тиркелүүгө тийиш.

Белгилей кетүү керек, сунушталып жаткан Кыргыз Республикасынын «Кыргыз Республикасынын расмий статистика чөйрөсүндөгү айрым мыйзам актыларына өзгөртүүлөрдү киргизүү жөнүндө» Мыйзам долбоору Кыргыз Республикасынын «Расмий статистика жөнүндө» Мыйзам долбоорунун натыйжалуу укук колдонуу тажрыйбасы үчүн багытталган.

Демек, «Расмий статистика жөнүндө» Мыйзам долбоорунун 7-беренесине ылайык Кыргыз Республикасынын Улуттук статистика комитети расмий статистика жаатындагы ыйгарым укуктуу мамлекеттик орган, улуттук статистика системасында расмий статистиканы иштетүү, өндүрүү жана жайылтуу боюнча ишмердикти координациялоону камсыз кылуучу расмий статистиканын алдыңкы өндүрүүчүсү болуп саналат.

Ушуга байланыштуу Кыргыз Республикасынын төмөнкү мыйзамдарына тийиштүү өзгөртүүлөрдү киргизүү зарылчылыгы бар экендиги аныкталды:

* Энергияны үнөмдөө жөнүндө;
* Китепкана иши жөнүндө;
* Айлана-чөйрөнү коргоо жөнүндө;
* Өндүрүш жана керектөө калдыктары жөнүндө;
* Кыргыз Республикасынын администрациялык-аймактык түзүлүшү жөнүндө;
* Кыргыз Республикасындагы дин тутуу эркиндиги жана диний уюмдары жөнүндө;
* Энергиянын кайра жаралуучу булактары жөнүндө;
* жана башкалар.

Статистикалык маалыматтардын купуялуулугун толук камсыз кылуу расмий статистиканын негиз болуучу принциптеринин бири жана расмий статистика жаатындагы ыйгарым укуктуу мамлекеттик органдын ишинин сапаты жана ишенимдүүлүгү үчүн зарыл болуп саналат.

Алгачкы статистикалык маалыматтар жашыруун болуп саналат, Улуттук статистика комитети тарабынан расмий статистиканы өндүрүү максатында гана пайдаланылат жана бир респондент тууралуу чечим кабыл алуу үчүн кимдир бирөө же мекеме тарабынан талап кылынбайт.

Ушуга байланыштуу Кыргыз Республикасынын «Кыргыз Республикасынын Ички иштер органдары жөнүндө» жана «Атаандаштык жөнүндө» Мыйзамдарына тийиштүү өзгөртүүлөрдү киргизүү зарыл.

Кыргыз Республикасынын «Кыргыз Республикасынын айрым мыйзам актыларына өзгөртүүлөрдү жана толуктоолорду киргизүү жөнүндө (ишкердик субъекттерин каттоонун жана жоюунун жол-жоболорун жөнөкөйлөштүрүү)» 2015-жылдын 22-майындагы №115 Мыйзамына ылайык жеке жактарды (жеке ишкерлер жана дыйкан (фермер) чарбалар) мамлекеттик каттоону 2016-жылдын 1-январынан тартып салык кызматынын органдары жүзөгө ашырып жаткандыгын эске алып, Кыргыз Республикасынын «Кыргыз Республикасындагы жекече детективдик жана күзөт ишмердиги жөнүндө» жана «Насыялык маалымат алмашуу жөнүндө» Мыйзамдарына тиешелүү өзгөртүүлөрдү киргизүү шарт.

Ошондой эле «Расмий статистика жөнүндө» Мыйзам долбоорунун 36-беренесине ылайык респонденттерге маалыматтарды берүү боюнча милдеттерди аткарбагандыгы үчүн айыппул салынышы мүмкүн экендигин белгилейбиз. Ошону менен бирге 2019-жылдын
1-январынан тартып Кыргыз Республикасынын Бузуулар жөнүндө кодекси күчүнө кире тургандыгын баса белгилеп кетебиз, бирок бул Кодекс статистика жаатындагы жоопкерчиликти караштырган беренелерди камтыбайт.

Ушуга байланыштуу сунушталган мыйзам долбоору менен жогоруда көрсөтүлгөн Бузуулар жөнүндө кодекске толуктоолор киргизилип жатат.

Ошону менен бирге бул Мыйзам долбоорун кабыл алуу Кыргыз Республикасынын Өкмөтүнүн чечимдерин кабыл алуу жана/же аларга өзгөртүүлөрдү киргизүү зарылчылыгын жаратпай тургандыгын билдиребиз.

**3. Мүмкүн болгон социалдык, экономикалык, укуктук, укук коргоо, гендердик, экологиялык, коррупциялык натыйжалардын болжолдоолору**

Кыргыз Республикасынын ушул Мыйзам долбоорунун кабыл алынышы терс социалдык, экономикалык, укуктук, укук коргоо, гендердик, экологиялык, коррупциялык натыйжаларды жаратпайт.

**4. Коомдук талкуунун жыйынтыктары жөнүндө маалымат**

Кыргыз Республикасынын “Ченемдик-укуктук актылар жөнүндө” Мыйзамынын 22-беренесине ылайык бул Мыйзам долбоору коомдук талкууга коюлушу шарт. Ушуга байланыштуу 2018-жылдын 30-майында аталган долбоор Кыргыз Республикасынын Жогорку Кеңешинин расмий сайтына жайгаштырылды. Коомдук талкуунун натыйжасында кандайдыр бир сунуш-пикирлер жана эскертүүлөр келип түшкөн жок.

**5. Мыйзам долбоорунун дал келүүсүн талдоо**

Сунушталган Кыргыз Республикасынын Мыйзамынын долбоору учурдагы мыйзамдардын ченемдерине, мыйзамда белгиленген тартипте күчүнө кирген, Кыргыз Республикасы катышуучу болуп саналган эл аралык келишимдерге карама-каршы келбейт.

**6. Каржылоо зарылчылыгы жөнүндө маалымат**

Ушул Кыргыз Республикасынын Мыйзам долбоорун кабыл алуу республикалык бюджеттен кошумча финансылык чыгымдарды талап кылбайт.

**7. Регулятивдүү таасирди талдоо тууралуу маалымат**

Сунушталган Кыргыз Республикасынын Мыйзамынын долбоору регулятивдүү таасирге талдоо жүргүзүүнү талап кылбайт, анткени Мыйзам долбоору ишкердик ишмердикти жөнгө салууга багытталган эмес.

**Кыргыз Республикасынын**

**Жогорку Кеңешинин депутаты М. Мадеминов**